b"\n_START_ARTICLE_\nEsgl\xc3\xa9sia de Santa Maria de l'Almudena a Madrid\n_START_SECTION_\nL'origen\n_START_PARAGRAPH_\nEls historiadors de Madrid del Segle d'Or com L\xc3\xb3pez de Hoyos o Jer\xc3\xb3nimo de Quintana, entre d'altres, van intentar dotar Madrid d'un origen mitol\xc3\xb2gic. Aix\xc3\xad, entre el conjunt de faules, va correspondre a la petita parr\xc3\xb2quia de Santa Maria de l'Almudena haver estat originalment un temple dedicat a J\xc3\xbapiter que va ser convertit en esgl\xc3\xa9sia per San Calocer, deixant-hi la imatge de la mare de d\xc3\xa9u. Sens dubte aquesta hist\xc3\xb2ria \xc3\xa9s del tot incerta, en tant que no hi ha restes romanes que indiquin cap poblament a la zona, i menys encara d'una ciutat de prou envergadura com per haver acollit un temple com aquest. _NEWLINE_Entre els fets certs, se sap que Alfons VI purific\xc3\xa0 la mesquita major de Mayrit, convertint-la aix\xc3\xad al culte cristi\xc3\xa0. Lamentablement, no sabem si aquesta purificaci\xc3\xb3 implicava l'adaptaci\xc3\xb3 de l'edifici existent o la demolici\xc3\xb3 i construcci\xc3\xb3 en el seu lloc d'un temple de nova planta. Ateses les pr\xc3\xa0ctiques de l'\xc3\xa8poca, ambdues opcions s\xc3\xb3n factibles. _NEWLINE_Al segle XVII, Jer\xc3\xb3nimo de Quintana, en la primera descripci\xc3\xb3 exhaustiva de l'esgl\xc3\xa9sia, cita alguns elements antics com l\xc3\xa0pides amb inscripcions que ell creu romanes, per\xc3\xb2 que probablement fossin del segle XI o XII."